SET บ่ายพุ่ง 24 จุด รับแรงซื้อหุ้นพลังงาน-อิเล็กฯ ลุ้นทดสอบแนวต้าน 1,620 จุด
SET บ่ายพุ่งกระฉูด 24 จุด รับแรงซื้อหุ้นพลังงาน-อิเล็กทรอนิกส์ ตามแนวโน้มศก.ฟื้นตัว หลังเร่งฉีดวัคซีนต่อเนื่อง ลุ้นทดสอบแนวต้าน 1,620 จุด
SET บ่ายพุ่งกระฉูด 24 จุด รับแรงซื้อหุ้นพลังงาน-อิเล็กทรอนิกส์ ตามแนวโน้มศก.ฟื้นตัว หลังเร่งฉีดวัคซีนต่อเนื่อง ลุ้นทดสอบแนวต้าน 1,620 จุด
1 มิ.ย. 2564

ผู้สื่อข่าวรายงานว่า ดัชนีตลาดหุ้นไทย ล่าสุด ณ เวลา 15.15 น. อยู่ที่ 1,617.89 จุด บวก 24.30 จุด หรือ 1.52% สูงสุดที่ 1,618.27 จุด ต่ำสุดที่ 1,598.66 จุด ด้วยมูลค่าการซื้อขาย 7.92 หมื่นล้านบาท
ทั้งนี้ตลาดหุ้นไทยต้นภาคบ่ายปรับตัวขึ้นกว่า 20 จุดรับแรงซื้อหุ้นขนาดใหญ่และกลุ่มอิเล็กทรอนิกส์นำตลาด ตามแนวโน้มการฟื้นตัวของเศรษฐกิจโลกหลังมีการกระจายการฉีดวัคซีนมากขึ้น
โดย นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยในช่วงบ่ายนี้ปรับตัวขึ้นกว่า 20 จุด ได้แรงซื้อจากหุ้นในกลุ่มพลังงานหลังจากราคาน้ำมันทรงตัวในระดับสูง เนื่องจากความต้องการใช้สูงขึ้นขณะที่อุปทานหายไปบางส่วน อย่างไรก็ดีจะต้องจับตาการประชุมกลุ่มโอเปกพลัสในวันนี้อาจจะมีมาตรการดูแลเสถียรภาพราคาน้ำมัน
นอกจากนี้ ยังได้แรงหนุนจากหุ้นในกลุ่มอิเล็กทรอนิกส์ที่ปรับตัวขึ้นได้ดีในวันนี้ด้วย จากคาดการณ์การส่งออกในปีนี้จะเติบโตดี
ทั้งนี้ ตลาดบ้านเราเคลื่อนไหวได้ดีกว่าตลาดหุ้นในภูมิภาคเอเชียที่แกว่งทั้งในแดนบวก-ลบ ส่วนตลาดในยุโรปเทรดบ่ายนี้ก็ปรับตัวขึ้นกัน เช่นเดียวกับดาวโจนส์ฟิวเจอร์สที่อยู่ในแดนบวก พร้อมให้แนวรับ 1,600 จุด ส่วนแนวต้าน 1,620 จุด